《寿李北山先生八十》
明代·于慎行

君不见扶桑之下一杯水，一峰突出三千里。其北有济西有濮，当代词坛宗二李。

济南修文地府深，濮阳垂老卧空林。同时已抱千秋恨，异调俱称大雅音。

江淮当日嗟流落，尚玺先朝官不薄。双袖天风逐鸟还，一竿秋水知鱼乐。

至人遗形在杜机，如翁达生识者稀。不从北阙怀簪绂，不向西山采蕨薇。

安期大药欺人久，石家金谷谁能守。有田但种东陵瓜，有钱但买宜城酒。

只今号作北山人，素发丹颜八十春。蹑屐当閒青玉杖，呼卢时侧紫纶巾。

半酣击缶耳稍热，笑拥如花歌未歇。洛阳七贵眼中尘，长安五陵原上月。

天道有盈日有虚，得名得寿福已馀。璇闺况继中郎业，金匮还传太史书。

中郎太史亦尔尔，君家柱下差足拟。请为小著五千文，藏在白云封中石闾底。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。